ДОКЛАД НА КОМИСИЯТА

22-РИ ГОДИШЕН ДОКЛАД ЗА ИЗПЪЛНЕНИЕТО НА СТРУКТУРНИТЕ ФОНДОВЕ (2010 г.) SEC(2011) XXX

Настоящият доклад се представя в съответствие с член 45, параграф 2 от Регламент (ЕО) № 1260/1999 относно определянето на общи разпоредби за структурните фондове. Той обхваща дейностите през 2010 г., свързани с подпомагането по линия на структурните фондове за периода 2000―2006 г.

По-подробна информация може да се намери в работния документ на службите на Комисията (приложен към настоящия доклад).

1. Въведение

2010 г. беше единадесетата година на изпълнение на програми и проекти по структурните фондове за програмния период 2000—2006 г. През 2010 г. бяха управлявани общо 718 оперативни програми[1].

През 2010 г. започна на процесът по приключване на повечето от оперативните програми за периода 2000—2006 г. По-голямата част от свързаните с приключването документи бяха предоставени от държавите-членки през септември 2010 г. Общата рамка за приключването на подпомагането по линия на структурните фондове за периода 2000—2006 г. беше определена през 2006 г. в Решение C(2006)3424 на Комисията, изменено с Решения C(2008)1362 и C(2009)960 на Комисията.

Пакетът за възстановяване на икономиката, предложен от Комисията в отговор на финансовата криза, допускаше удължаване с шест (или дванадесет) месеца, по преценка за всяка отделна програма, за тези държави-членки, които бяха избрали този вариант. Тази гъвкавост позволи на държавите-членки и регионите да усвоят максимално отпуснатите средства посредством преодоляване на неочакваните предизвикателства пред изпълнението на програмите и да постигнат впоследствие целите на програмите.

Освен в изпълнението на програмите и проектите по структурните фондове за периода 2000―2006 г., както и в подготовката за тяхното приключване, през 2010 г. службите на Комисията участваха интензивно и в изпълнението на 434 програми (317 по Европейския фонд за регионално развитие (ЕФРР), 117 по Европейския социален фонд (ЕСФ)[2] за периода 2007―2013 г.

За да може да се демонстрира добавената стойност на Европейската политика на сближаване, Комисията продължи с ex post оценката на Цели 1 и 2 за периода 2000—2006 г. Обобщеният доклад от ex post оценката беше публикуван през април 2010 г[3]. Наред с това ex post оценките на общностните инициативи URBAN[4] и INTERREG[5], стартирани през 2008 г., бяха публикувани през юни 2010 г. Еx post оценката на общностната инициатива EQUAL започна в началото на 2009 г. и предварителните резултати бяха представени в началото на 2010 г. През 2009 г. беше предприета ex post оценка и на Финансовия инструмент за ориентиране на рибарството (ФИОР), като тя бе представена през май 2010 г.[6] През декември 2010 г. Комисията също така представи ex post оценката на Leader+[7], докато оценката на Европейския фонд за ориентиране и гарантиране на земеделието (ФЕОГА), секция „Ориентиране“, е в процес на оформяне.

Беше насърчен обменът на опит, по-специално посредством създаването на мрежи от градове и региони и провеждането на конференция „Регионите за икономическа промяна: постигане на устойчив растеж“ на 20 и 21 май със 755 участници от всички 27 страни.

Осмото издание на Дните на отворени врати „Европейска седмица на регионите и градовете“, организирано съвместно от Комисията и Комитета на регионите, се състоя в периода 4—7 октомври 2010 г. То събра общо 5 900 местни, регионални, национални и европейски отговорни лица и експерти в областта на регионалното и местното развитие. Във връзка с това бяха организирани и 263 прояви на местно равнище в 33 държави. Тази проява е платформа както за сътрудничество и изграждане на мрежи, така и за обмен на знания и опит, и предлага на регионите и градовете възможност да демонстрират нагледно своите постижения. Тя също предлага идеална възможност да се изтъкне полезното взаимодействие между кохезионната политика и други политики на ЕС.

Белгийското председателство организира двудневна конференция (18 и 19 ноември 2010 г.) относно „Ролята на ЕСФ в борбата срещу бедността и социалното изключване“. Бяха организирани две работни сесии по половин ден, като се наблегна на ролята на ЕСФ като инструмент на политиката в борбата срещу бедността и социалното изключване.

2. Анализ на изпълнението

2.1. Изпълнение на бюджета

2.1.1. Европейски фонд за регионално развитие (ЕФРР)

Въпреки финансовата криза, 2010 г. беше отлична година по отношение на изпълнението на бюджета. Степента на усвояване достигна общо 100%, или 1,693 млн. EUR, възстановени на оперативните програми. Докато изпълнението по Цел 2 беше по-високо от първоначално гласуваните средства (230 млн. EUR вместо 104 млн. EUR), плащанията по Цел 1 и програмите по INTERREG бяха по-ниски от първоначално предвиденото (по Цел 1: 1,348 млн. EUR евро вместо 2,077 млн. EUR, и за Interreg: 90 млн. EUR вместо 202 млн. EUR), главно поради прехвърляне на бюджетни кредити в рамките на общото прехвърляне за увеличаване на бюджетните кредити за периода 2007—2013 г. За други програми (Urban, Иновативни действия) бяха платени общо 25 млн. EUR.

През 2010 г. започна процесът по приключване на по-голямата част от оперативните програми по ЕФРР за периода 2000—2006 г. От общо 379 програми, 281 (или 74%), които представляват 90% от средствата по ЕФРР, избраха удължаване на сроковете за допустимост на плащанията по тях. Към 31 декември 2010 г. бяха получени документи по приключването за 356 програми. Съответните звена са в процес на анализиране на декларациите за приключване и окончателните доклади.

Предложение за приключване е изпратено до държавите-членки за 25 програми, докато останалите 354 ще бъдат приключени през 2011 г. и 2012 г.

За целия период 2000—2006 г., считано към 31 декември 2010 г., на държавите-членки са изплатени123,339 млн. EUR. Това отговаря на степен на усвояване за всички държави-членки, средно равна на 95,2 % от общо отпуснатите средства в размер на 129,600 млн. EUR. Повечето от останалите плащания се отнасят за плащанията на окончателните изравнителни суми за приключване на програмите.

В края на 2010 г. неизпълнените поети задължения от предходни години (Refund Anticipation Loan, RAL) за ЕФРР възлизаха на 6,719 млн. EUR в сравнение с 8,400 млн. EUR в края на 2009 г. Това представлява 5,2% от общата сума, заделена за ЕФРР. По-нататъшно намаляване на неизпълнените поети задължения (RAL) е предвидено с изплащането на окончателните изравнителни суми при приключване на програмите.

През 2010 г., както и през предходната година, т. нар. правило „n+2“ не се прилагаше. Като общо правило, последният транш поети задължения (т.е. за 2006 г.) ще се използва за извършване на окончателните плащания, след като съответната държава-членка и Комисията се договорят за приключването на програмата. Съответно размерът на подлежащите на отмяна поети задължения ще бъде изчислен единствено на етапа на приключване на съответната оперативна програма[8].

2.1.2. Европейски социален фонд (ЕСФ)

За програмния период 2000—2006 г. потреблението на кредити за плащания през 2010 г. достигна 319 млн. EUR. Това съответства на 26,42 % от годишния размер на отпуснатите кредити за плащания.

Това се дължи на факта, че по-голямата част от програмите са достигнали прага от 95% и останалата наличност ще бъде изплатена само в контекста на приключването на програмите, което понастоящем е в ход.

Общият размер на неизпълнените поети задължения (RAL) в края на 2010 г. възлизаше на 3,004 млн. EUR (в сравнение с 4,700 млн. EUR през 2009 г.). Това се равнява на 4,38 % от общия размер на поетите задължения за периода 2000—2006 г. Неизпълнените поети задължения бяха използвани за междинни плащания; в рамките на приключването бяха направени няколко окончателни плащания и автоматична отмяна на неизползвания RAL в размер на 1,460 млн. EUR.

През 2010 г., както и през предходната година, т. нар. правило „n + 2“ не се прилагаше и при приключването на оперативните програми съответните RAL бяха намалени посредством отмяна на поети задължения за програмния период 2000—2006 г., съгласно разпоредбите, заложени в член 105, параграф 3 от Регламент (ЕО) № 1083/2006.

Считано към края на 2010 г., на държавите-членки бяха изплатени 64,118 млн. EUR за целия период. Това отговаря на степен на усвояване за всички държави-членки, равна на 93,47 % от общо отпуснатите средства в размер на 68,600 млн. EUR.

В рамките на определения срок всички документи по приключване бяха предоставени за общо 229 програми в процес на приключване през 2010 г., а 10 от програмите са вече приключени.

2.1.3. ФЕОГА

Общата сума, изплатена през 2010 г., бе 168,3 млн. EUR, или 30,7 % от наличния бюджет в края на годината (сума в размер на 13,9 млн. EUR беше прехвърлена през годината по други бюджетни редове извън ФЕОГА). Степента на изпълнение спрямо първоначалния бюджет за бюджетни кредити за плащания беше 29,9%.

В абсолютна стойност размерът на изплатените суми през 2010 г. е далеч по-нисък от размера на изплатените през 2009 г. (с 300 милиона EUR). Три са основните причини за този спад:

- Изпълнението на програмите за развитие на селските райони, финансирани по ФЕОГА – раздел „Ориентиране“, протичаше с много бързи темпове през предходните години. В края на 2009 г. вече бяха изплатени 94% от предвидения за целия период принос на ФЕОГА – раздел „Ориентиране“, а за съществен брой програми (112 от общо 152) беше достигнат лимитът за извършване на междинни плащания от 95 %. В тези случаи до приключването не беше възможно по-нататъшното извършване на плащания през 2010 г.

- През 2010 г. започна приключването на програмите по ФЕОГА – раздел „Ориентиране“ за периода 2000—2006 г. и до края на годината бяха приключени 19 програми (от общо 152 програми).

- Ниските разходи по ФЕОГА – раздел „Ориентиране“ през 2010 г. до голяма степен бяха компенсирани от разходите в размер на 11,12 млрд. EUR по линия на ЕЗФРСР в рамките на планирането на развитието на селските райони за периода 2007―2013 г. (които са с 2,91 млрд. EUR повече, отколкото през 2009 г.).

В края на 2010 г. размерът на неизплатените поети задължения (RAL) по ФЕОГА – раздел „Ориентиране“ възлизаше на 1 183,3 млн. EUR, което се равнява на 5,3% от общия размер на отпуснатите средства за периода 2000—2006 г. Това е със 171,3 млн. EUR по-малко в сравнение с размера на RAL от 1 354,6 млн. EUR в края на 2009 г.

2.1.4. ФИОР

Степента на усвоените плащания беше общо 100 %, като на държавите-членки бяха изплатени 10 млн. EUR.

Що се отнася до процента на изпълнение на бюджетните кредити за плащания, бяха изплатени 10 млн. EUR по Цел 1. Не бяха извършени плащания извън Цел 1.

Общите неизпълнени поети задължения (RAL) за ФИОР в края на 2010 г. достигна 296.44 милиона EUR (в сравнение с 306,41 млн. EUR през 2009 г.). Това се равнява на 7,5 % от общия размер на поетите задължения за периода 2000—2006 г.

Считано към края на 2010 г., на държавите-членки бяха изплатени 3 639 млн. евро за целия период. Това отговаря на степен на усвояване за всички държави-членки, равна на 92,5 % от общо отпуснатите средства в размер на 3 935 млн. EUR.

2.2. Изпълнение на програмите

2.2.1. Цел 1

Програмите по Цел 1 съсредоточиха своите инвестиции в основни инфраструктурни проекти (40,2 %), като повече от половината от всички инвестиции в тази категория са направени в транспортна инфраструктура (49,9 %). Повече от една трета (34,9%) от средствата по Цел 1 бяха инвестирани в производствената среда, където приоритет продължава да бъде подпомагането на малките и средни предприятия (МСП), както и отрасъла на занаятите (26,6%), а подкрепата на проекти, свързани с човешките ресурси, възлиза на 22,5% от средствата.

2.2.2. Цел 2

Основният акцент на програмите в регионите по Цел 2 продължава да бъде върху производствените инвестиции, като повече от половината от всички финансови средства са отпуснати в тази категория (55,4%), главно насочени към МСП и отрасъла на занаятите. Следващата област, получила най-висока подкрепа, е основната инфраструктура с 29,2 % от всички средства по Цел 2. В категорията на човешките ресурси, за която бяха отделени 10,5% от средствата, гъвкавостта на работната сила, предприемаческата дейност, иновациите, информационните и комуникационни технологии бяха главните области на инвестиции.

2.2.3. Цел 3

В центъра на изпълнението на програмата на ЕСФ през 2010 г. продължи да бъде Европейската стратегия за заетостта, и по-специално мерките, целящи да повишат възможностите за заетост на пазара на труда (30,9% от сертифицираните разходи), обучението през целия живот (дейности за развитие на образованието и професионалното обучение представляваха 31,2% от сертифицираните разходи), социалното включване (13,3% от сертифицираните разходи), равните възможности (5,2% от сертифицираните разходи) и предприемаческата дейност, гъвкавостта на работната сила, иновациите, информационните и комуникационни технологии (19,05%).

2.2.4. Рибарството извън цел 1

Разходите по програмите по ФИОР извън Цел 1 бяха насочени към преработката, пускането на пазара и рекламирането на рибни продукти (26,7 %). Втората по важност мярка беше адаптирането на риболовното усилие (17,8 %), последвано от обновяването и модернизацията на риболовния флот (17,5 %), съоръженията на риболовните пристанища (16,9 %) и действията на специалисти (професионално обучение, крайбрежен риболов в малки количества) (12,8 %).

2.2.5. Инициативи на Общността

2.2.5.1. INTERREG

До края на 2010 г. по програмите по INTERREG III/Съседство, които са общо 81, бяха подбрани около 19 000 проекта и мрежи, насочени към намаляване на въздействието на националните граници, езиковите бариери и културните различия и към развитие на граничните региони, подпомагане на стратегическото развитие и териториалната интеграция в по-големи зони от Европейския съюз, както и към по-добрата интеграция с неговите съседи. Ефективността на политиките и инструментите за регионално развитие бе подкрепена и чрез споделяне на добри практики и обмен на опит.

До края на 2010 г. степента на усвояване на плащанията беше около 92%. Поради по-специфичния и труден характер на програмите за сътрудничество, за някои програми не можа да бъде избегната отмяната на поети задължения по проекти въз основа на правилото „n+2“. През програмния период бяха отменени общо 135 млн. EUR поради правилото за автоматична отмяна.

През 2010 г. започна процесът по приключване на 81 програми по INTERREG III/Съседство, като за 3 програми приключването завърши.

2.2.5.2. EQUAL

В повечето от държавите-членки програмите по общностната инициатива EQUAL бяха административно приключени през 2008 г. Само няколко държави поискаха удължаване на крайния срок за допустимост до 2009 г. с цел да се постигне по-висока степен на усвояване и да се продължи осъществяването на дейности за насърчаване на равнопоставеността. През 2010 г. процесът на административното приключване беше продължен и до края на годината беше извършено приключването на 4 оперативни програми по EQUAL.

2.2.5.3. URBAN

През 2010 г. бе приключена програмата URBACT I. По програма URBACT бяха докладвани общо допустими разходи в размер на 25 043 714 EUR, от които бяха заявени общо 15 386 591 EUR по линия на ЕФРР. Това представлява неизразходени 2 644 526 EUR, или 14,67%, по линия на ЕФРР.

Програмата URBACT II, програмата „Мрежа за градско развитие“ по целта „Европейско териториално сътрудничество“, е предназначена за градове програма за обмен и обучение, която се основава на положителния опит с програмата URBACT I. През 2010 г. работата по управлението на програма URBACT II продължи чрез комитети за мониторинг и отчетни процедури.

2.2.5.4. LEADER +

Общностната инициатива Leader + включва три дейности: изпълнение на стратегии за местно развитие посредством публично-частни партньорства, сътрудничество между териториите от селски тип и работа в мрежа. За периода 2000―2006 г. бяха одобрени 73 програми на Leader+ за ЕС-15. Държавите-членки, които се присъединиха към ЕС след 1 май 2004 г., получиха възможност да интегрират мерки от типа Leader + в своите програми на ФЕОГА по Цел 1.

До края на 2010 г. приключиха 14 програми по Leader +, а за 8 програми на държавите-членки бяха изпратени писма с предизвестие за приключване.

2.2.6. Иновационни действия

2.2.6.1. Европейски фонд за регионално развитие (ЕФРР)

ГД „Регионална политика“ управляваше също 181 регионални програми за иновационни действия (171 от които бяха приключили към 31 декември 2010 г., като 24 от тях — през 2010 г.), които допринасят за насърчаване на стратегическите иновации в регионите чрез експериментиране с иновационни методи и практики, насочени към подобряване на равнището на иновации и качеството на помощта на ЕС по три теми: знания и технологични иновации, информационно общество и устойчиво развитие.

2.2.6.2. Европейски социален фонд (ЕСФ)

Останалите иновационни действия за проекти от 2005 г. и 2006 г. бяха завършени по план и приключени през 2010 г.

3. Съгласуваност и координация

3.1. Съгласуваност с други политики на Общността

В предходните доклади бяха подробно изложени събития от значение за осигуряването на последователност между политиката на сближаване и другите приоритети в политиката на ЕС, като политиката на конкуренцията, на вътрешния пазар, на околната среда, транспортната политика и целите на политиката за равенство между половете. С навлизането на програмите за периода 2000—2006 г. в етап на приключване изискванията или очакванията към управляващите органи не претърпяха особени промени.

3.2. Координация на инструментите

3.2.1. Структурните фондове и Кохезионния фонд

В периода 2000―2006 г. всички 25 държави-членки се възползваха от подкрепа по структурните фондове, а тринадесет държави-членки се възползваха и от Кохезионния фонд, който подпомага по-слабо развитите страни. Програмирането и изпълнението на Структурните фондове бяха обект на старателна координация, включително по отношение на Кохезионния фонд (по-специално ЕФРР), с цел да се избегне дублирането в подпомаганите проекти.

3.2.2. Структурните фондове и ЕИБ/ЕИФ

През периода 2000—2006 г. Комисията, ЕИБ и ЕИФ засилиха сътрудничеството помежду си посредством създаването на трите инициативи JASPERS, JEREMIE и JESSICA. Подробности за това сътрудничество бяха предоставени в предходните доклади. Тъй като изпълнението за периода 2000—2006 г. навлезе през 2010 г. във фазата на приключване, няма нищо за докладване.

4. Оценки

През 2010 г. Комисията продължи да извършва оценки в помощ на процеса на вземане на решения по политиката на сближаване.

Европейски фонд за регионално развитие (ЕФРР)

През 2010 г. Комисията завърши ex post оценката на интервенциите на ЕФРР в регионите от цели 1 и 2. Обобщаващият доклад на цялата извършена работа беше публикуван и предоставен на обществеността през април 2010 г. Еx-post оценките на общностните инициативи URBAN и INTERREG също бяха завършени през 2010 г.

Освен това през 2010 г. Комисията започна оценки на подкрепата чрез политиката за сближаване на предприятията и на иновациите и научните изследвания. Наред с това бяха започнати три тематични проучвания относно политиката на сближаване и местното развитие, регионите със специфични географски характеристики и иновационните дейности.

Европейски социален фонд (ЕСФ)

Ex-post оценката на интервенциите по линия на ЕСФ за периода 2000—2006 г. беше завършена през 2010 г. Тя се състои се от 1 предварително проучване, 2 тематични проучвания (Подкрепата по линия на ЕСФ на отворения метод на координация в социалната защита и социалното приобщаване; Въздействието на ЕСФ върху функционирането на пазара на труда и върху инвестициите в инфраструктура от човешки капитал чрез подкрепа за системи и структури) и на 2 основни оценки на ЕСФ и EQUAL. Всички доклади за оценка бяха публикувани.

През 2010 г. бяха приключени още 5 оценки и проучвания, а в рамките на годината бяха започнати други три.

ФЕОГА

Еx post оценката на Leader+ беше завършена през 2010 г. Тази оценка обхваща програмите по Leader+, както е определено в Регламент (ЕО) № 1260/99 на Съвета, и мерките от тип Leader+, включени в преходните програми за развитие на селските райони за периода 2004—2006 г. (за държавите-членки от ЕС-10). В оценката се прави заключението, че Leader+ е важен допълващ елемент към основните политики, допринесъл за разнообразяване на икономиката, качеството на живота и подобряването на естествената и застроената среда на селските райони.

През 2010 г. Комисията даде ход на ex-post оценката на програмите за развитие на селските райони за периода 2000— 2006 г. Предмет на оценката ще бъдат целесъобразността, съгласуваността, ефективността и ефикасността на различните мерки и програми. Тя ще бъде завършена през 2011 г.

5. Контрол

Подробна информация за резултатите от контрола се съдържа в годишните доклади за дейността на съответните генерални дирекции[9].

5.1. Европейски фонд за регионално развитие (ЕФРР)

Ефективното функциониране на системите за управление и контрол на държавите-членки беше предмет на широкообхватни одити от 2004 г., обхващащи ключови елементи на управлението и контрола. По отношение на обхвата, одитираните програми съставляват 43 % от броя на основните програми и 76% от определения принос на ЕФРР. Що се отнася до INTERREG, започната отделна одитна проверка през 2006 г. бе приключена през 2010 г. за 23-те разгледани програми (28% от общия брой на програмите), представляващи 54% от определения принос.

От 2007 г. до 2010 г. беше проведено широкомащабно подготвително проучване с цел да се направи преглед на органите по приключването и така да се установи увереността, с която може да се приеме тяхната работа по приключването, залегнала в основата на декларациите за приключване. По този начин трябваше да се провери подготвеността на държавите-членки за приключването и да се определят и ограничат свързаните с това рискове. Вследствие извършените в рамките на споменатото проучване 42 одита, заедно с одитните мисии на органа по приключването като част от редовните одити на системи, които започнаха през 2004 г., бяха обхванати органи по приключването, които отговарят за приблизително 85 % от определените суми по програмите за периода 2000 — 2006 г.

Освен това през 2010 г. по отношение на предишни одити на системите по ЕФРР бяха проведени четири последващи одитни мисии (главно по прилагането на планове за корективни мерки след откриване на недостатъци на системите) в три държави: в Испания (1), Германия (1) и Италия (2).

Друга одитна дейност, извършена през 2010 г. за програмния период 2000—2006 г., включваше преглед на 86-те доклада за одити на системите, получени от националните одитори, единадесет годишни доклада за контрол, получени по силата на член 13 от Регламент № 438/2001 (2009 г. беше последната година, в която беше задължително подаването на годишен доклад за контрола, обобщаващ цялата одитната дейност, извършена през годината, преди подаване на документите по приключването от държавите-членки за повечето програми през 2010 г.). До всички държави-членки бяха изпратени писма с оценка, съдържащи забележки и при необходимост искания за допълнителна информация, така че да се получи възможно най-висока увереност въз основа на резултатите от националната одитна дейност.

5.2. Европейски социален фонд (ЕСФ)

По време на програмния период 2000—2006 г., работата, извършена от дирекцията за одит, включваше оценка на описанията на системите за управление и контрол, анализ на одиторски доклади за националните системи и годишните доклади за контрол в контекста на годишните двустранни координационни срещи, както и три основни одитни проверки.

Предвид етапа на изпълнение на оперативните програми от програмния период 2000—2006 г., през 2010 г. не бяха организирани други одити на системите за управление и контрол . Вместо това, одитната дейност беше съсредоточена върху проследяването на нередностите и резервите, изразени в годишния отчет за дейността за 2009 г., и анализа на декларациите за приключване.

5.3. ФЕОГА

Като цяло, до края на 2010 г., 103 програми от 152-те бяха предмет на одит (67,8%) на стойност 21,7 млрд. EUR (96,4%) от общия размер на бюджетните кредити за поети задължения. Общият брой програми, които бяха предмет на последващ одит, беше 44. През 2010 г. всички тези одити бяха приключени.

До 31 декември 2010 г. разглеждането на декларациите за приключване, подадени от държавите-членки, беше приключено по отношение на 78 програми, което представлява 51,3% от общия брой на програмите.

5.4. ФИОР

От началото на програмния период 2000—2006 г. ГД „Морско дело и рибарство“ проведе общо 58 одитни мисии, обхващащи всички финансирани само по един фонд програми (18 програми, които представляват първоначално бюджетно участие в размер на 3,60873 млн. EUR ― 87,4% от общия бюджет за периода 2000—2006 г.), както и 18 финансирани по няколко фонда програми, представляващи принос в размер на 374,58 млн. EUR ― 9,2% от общия размер на първоначалния бюджет за периода 2000—2006 г. Като цяло, одитите на системи на ГД „Морско дело и рибарство“ обхванаха програми, които представляват 96,6% от общия първоначален принос по линия на ФИОР за периода 2000―2006 г. За останалите програми увереността беше гарантирана от одитната дейност на други генерални дирекция по структурните фондове и от национални одити.

До края на 2010 г. бяха анализирани 17 декларации за приключване: Девет бяха приети, а за 8 анализът бе прекъснат и беше поискана допълнителна информация. За останалите 43 анализът продължава. От приетите 9, в становището за 8 не бяха включени резерви; за една декларация становището съдържаше резерви (за нея ще бъде предложена и финансова корекция).

5.5. Европейска служба за борба с измамите (OLAF)

През 2010 г. OLAF проведе 53 мисии в държавите-членки във връзка с мерки, съфинансирани от структурните фондове. По време на тези мисии бяха осъществени проверки по места[10] в 52 икономически оператори, а 6 мисии от друг вид са проведени за събиране на информация или в помощ на националните администрации или на съдебните органи. Както и през предходните години, типичните проблеми, установени от OLAF през 2010 г., включваха декларации с невярно съдържание, фалшиви фактури и неспазване на правилата за възлагане на обществени поръчки, както и конкретни случаи на конфликт на интереси в някои тръжни процедури.

През 2010 г. държавите-членки изпратиха до Комисията, в съответствие с Регламент (ЕО) № 1681/94[11] след последното му изменение[12] и Регламент (ЕО) № 1828/2006[13] след последното му изменение[14], 6 910 уведомления[15] за нередности в размер на общо 1,546 млрд. EUR, засягащи съфинансирани мерки от програмните периоди 1994—1999 г., 2000—2006 г. и 2007—2013 г.

6. Комитети, подпомагащи Комисията

6.1. Координационен комитет на фондовете (COCOF)

Единствената дейност през 2010 г. на Координационния комитет на фондовете във връзка с изпълнението през периода 2000―2006 г. бе разглеждането на две решения на Комисията:

- Проект на Решение на Комисията за освобождаване от изискванията за представяне на специален доклад, предвидени в член 5, параграф 2 от Регламент (ЕО) № 1681/94 и в член 5, параграф 2 от Регламент (ЕО) № 1831/94, при определени случаи на нередности, възникнали при изпълнението на мерки, съфинансирани по структурните фондове и Кохезионния фонд за програмния период 2000—2006 г., и

- Проект на Решение на Комисията относно финансовите последици за бюджета на Съюза при освобождаване от изискванията за представяне на специален доклад, предвидени в член 5, параграф 2 от Регламент (ЕО) № 1681/94 и в член 5, параграф 2 от Регламент (ЕО) № 1831/94, при определени случаи на нередности, възникнали при изпълнението на мерки, съфинансирани по структурните фондове и Кохезионния фонд за програмния период 2000—2006 г.

Комитетът даде положително становище за двете предложения.

6.2. Комитет за ЕСФ

През 2010 г. имаше три пленарни заседания и шест срещи на техническата работна група, но те не бяха посветени на въпроси, свързани с изпълнението на периода 2000 — 2006 г.

6.3. Комитет за земеделските структури и развитие на селските райони (STAR)

Комитетът STAR заседава шест пъти през 2010 г. и даде положително становище за две решения:

- Проект на Решение на Комисията за освобождаване от изискванията за представяне на специален доклад, предвидени в член 5, параграф 2 от Регламент (ЕО) № 1681/94 и в член 5, параграф 2 от Регламент (ЕО) № 1831/94, при определени случаи на нередности, възникнали при изпълнението на мерки, съфинансирани по структурните фондове и Кохезионния фонд за програмния период 2000—2006 г., и

- Проект на Решение на Комисията относно финансовите последици за бюджета на Съюза при освобождаване от изискванията за представяне на специален доклад, предвидени в член 5, параграф 2 от Регламент (ЕО) № 1681/94 и в член 5, параграф 2 от Регламент (ЕО) № 1831/94, при определени случаи на нередности, възникнали при изпълнението на мерки, съфинансирани по структурните фондове и Кохезионния фонд за програмния период 2000—2006 г.

6.4. Комитетът за структурите за рибарството и аквакултурите (CSFA)

Комитетът за структурите за рибарството и аквакултурите (CSFA) проведе две заседания през 2010 г. Сред основните разгледани на заседанията въпроси бяха ex-post оценката и приключването на ФИОР.

[1] 226 по Цел 1 и Цел 2, 47 по Цел 3, 12 по ФИОР (извън Цел 1), 81 по INTERREG, 71 по URBAN, 27 по EQUAL, 73 по LEADER+ и 181 програми за иновационни действия.

[2] Вж. съобщението относно резултатите от преговорите по стратегиите и програмите за програмен период 2007―2013 г.

[3] Публикувано на: http://ec.europa.eu/regional_policy/sources/docgener/evaluation/expost_reaction_en.htm

[4] Публикувани на: http://ec.europa.eu/regional_policy/sources/docgener/evaluation/expost2006/urban_ii_en.htm

[5] Публикувани на: http://ec.europa.eu/regional_policy/sources/docgener/evaluation/expost2006/interreg_en.htm

[6] Публикувани на: http://ec.europa.eu/fisheries/documentation/studies/fifg_evaluation/index_en.htm

[7] Публикувани на: http://ec.europa.eu/agriculture/eval/reports/leaderplus-expost/index_en.htm

[8] Член 105, параграф 3 от Регламент (ЕО) № 1083/2006.

[9] Публикувано на: http://ec.europa.eu/atwork/synthesis/aar/index_en.htm

[10] Регламент (ЕО) № 2185/1996, OВ L 292, 15.10.1996 г., стр. 2.

[11] ОВ L 178, 12.7.1994 г., стр. 43.

[12] Регламент (ЕО) № 2035/2005, ОВ L 328, 15.12.2005 г., стр. 8

[13] ОВ L 371, 27.12.2006 г., стр. 1.

[14] Регламент (ЕО) № 846/2009, ОВ L 250, 23.9.2009 г., стр. 1.

[15] 2009: брой на докладваните случаи — 4 858; обща сума, свързана със съобщените случаи:

1 161 865.730 EUR